GiliGold/VAD_KnessetCorpus huggingface dataset:
מגלי והבה: מי שירצה, אני אצטט מאיזה פרק נלקחו הדברים.
מגלי והבה: על סמך זה הקימו את תקנות החשמל.
מגלי והבה: אתם מבינים את הכל, אבל לא מבינים דבר אחד: לפי סעיף 1 להוראות השעה: "כדי לאפשר חיבור לרשת החשמל של מבנה מגורים שנבנה במגזר הערבי...
מגלי והבה: המבנה אינו מיועד להריסה ואין לגביו צו הריסה שיפוטי.
מגלי והבה: ." את הבתים האלה שנבנו והולכים להיות חלק מתוכנית המתאר לא צריך להעניש, אלא אם יש כוונה להעניש את האנשים.
מגלי והבה: זה טיעון שצריך להתייחס אליו ולתת לו תשובה.
אורי מקלב: אני חושב שגם בתי משפט התייחסו לדברים האלה בעבר, ולא קיבלו צווי הריסה כל זמן שיש תוכנית.
אורי מקלב: מה שאתה אומר הוא מאוד נכון.
אורי מקלב: אצלנו אומרים על זה: "לא עכברא גנב אלא חורא גנב".
אורי מקלב: כלומר, לא העכבר הוא הגונב את הגבינה, אלא החור.
אורי מקלב: זה שלא מאשרים את תוכניות המתאר, זה מביא את האנשים לבנות.
מגלי והבה: אני מניח שתהיה לך זכות לדבר.
מגלי והבה: אתה מלווה אותי וכואב את כאבם של חבריי כל הזמן.
מגלי והבה: היום יש במדינה מאבקים על הדיור.
מגלי והבה: אצל הדרוזים אני רואה את ראשי הרשויות, ואני יודע מה עובר אצלם.
מגלי והבה: אם לא יהיה פתרון לכל סוגיית התכנון וסוגיית הענישה המכופלת – לחפש בחור הגבינה איך לתקוע את האנשים – כולנו בבעיה, לא רק המתכננים.
מגלי והבה: אני שמח, שנמצאים פה אלה שצריכים לקבל החלטות.
מגלי והבה: ישנה עוד בעיה, אדוני היו"ר.
מגלי והבה: אני יכול לעשות על זה דוקטורט.
מגלי והבה: אני כבר עושה דוקטורט על תוכניות הבנייה והעבירות האלה שהאזרחים סובלים מהן.
מגלי והבה: ניקח כל יישוב, שאומרים לך שזה הקו הכחול ויש קרקע גלילית.
מגלי והבה: כלומר, באזור הזה התכנון הוא לא לוועדה המקומית - - - אלכס: לא הקרקע גלילית, אלא השטח גלילי.
מגלי והבה: כאשר אני אסיים את התיזה שלי, אני אעביר לך שתתקן לי.
מגלי והבה: אלכס: אני אעזור לך.
מגלי והבה: אולי נכתוב אותה ביחד.
מגלי והבה: אני לא צריך את העזרה שלך, אדוני.
מגלי והבה: כל אחד יעשה את המוטל עליו, ואז אנחנו נגיע למצב הרבה יותר טוב במדינה.
מגלי והבה: כאשר אנחנו מדברים על קרקע גלילית, אומרים: "המחוז צריך לטפל".
מגלי והבה: המחוז לא ערוך, אין לו ועדת תכנון.
מגלי והבה: מנהל המחוז במקום לעסוק בתוכניות רחבות צריך להיות ועדה מקומית.
מגלי והבה: המהנדס, במקום שיעסוק באישור תוכניות, צריך לטפל באותה בנייה.
מגלי והבה: אז לאותו אזרח, שנפלה בחלקו אותה קרקע גלילית, תהיה תוכנית שתיקח שנתיים במקום שנה.
מגלי והבה: מה אתם מצפים מאותו אזרח שרוצה לבנות, שהתהליך לוקח לו שנתיים-שנתיים וחצי?
מגלי והבה: אדוני המשנה, תנסה בתור אזרח להשיג את המחוז, את משרד הפנים - את אלה שיש להגיע אליהם ביום קבלה על מנת להגיש תוכנית או לקבל תוכנית.
מגלי והבה: תנסו, ותראו באיזו מדינה אנחנו נמצאים.
מגלי והבה: לא מדינת עולם שלישי, אלא מדינת עולם רביעי.
מגלי והבה: את הנושא של תוכניות המתאר מיציתי, הצגתי את הבעיה ובטח יתייחסו לכך גם חבריי.
מגלי והבה: אנחנו מצפים היום לשמוע תשובות, כי עם התשובות האלה אנחנו מתכוונים לבוא לממשלה ולהגיד: "זה הסיכום שלנו, אלה המסקנות של ועדת הפנים".
מגלי והבה: אני רוצה לעבור לסוגיית חיבורי החשמל.
מגלי והבה: נמצא פה יו"ר מועצת דליית אל כרמל.
מגלי והבה: הוא ויו"ר מועצת עוספיא ואזרחים רבים או חברי מועצה ליוו אותנו בשתי ועדות: ועדת הכלכלה והוועדה לביקורת המדינה.
מגלי והבה: היום יש בעיה של חיבורי חשמל באותם בתים.
מגלי והבה: לפי מרכז המחקר והמידע של הכנסת, ישנם 341 בתים לא מחוברים בעוספיא, ו-592 בתים כאלה בדליית אל כרמל.
מגלי והבה: קרוב ל-900 בתים.
אמנון כהן: בתים שנבנו באופן לא חוקי?
מגלי והבה: תיכף תשמע את הסיפור.
מגלי והבה: אני מספר את זה ממקור ראשון.
אמנון כהן: אני מדבר על התפיסה.
מגלי והבה: נכון להיום, לעוספיא ולדליית אל כרמל אין תוכניות מתאר מאושרות, שלא לדבר על שנים עברו: פארק, שכונה וכו'.
מגלי והבה: אני לא רוצה לבזבז את הזמן על תאור המצב בו אין לנו תוכניות מתאר מאושרות.
מגלי והבה: העובדה היא שיש היום בכל הרשויות בתים שלא מחוברים לחשמל, ולא רק בדליית אל כרמל ובעוספיא.
מגלי והבה: בבית ג'אן יש 250 בתים שגם כן לא מחוברים לחשמל.
מגלי והבה: אני יודע שזה קיים גם בפקיעין ובכסרא.
מגלי והבה: יש מקומות בהם אנשים הלכו לפי הספר ואמרו: "אנחנו נגיש תוכניות, נלך לבנות לפי התקנון, לפי מה שמתחייב", וכאשר מגיעים לפתרון הקצה אין תוכנית מתאר מאושרת.
מגלי והבה: הוועדות ממשיכות בסגנון בו האזרח הפך להיות אויב המדינה, אויב העם.
מגלי והבה: כאשר אני מדבר עם אזרחים – ואנחנו בכוונה לא רצינו להזמין הרבה אנשים – הם מדברים על זה, שהם משלמים כל החיים שלהם בעקבות העונשים שהטילו עליהם בתי המשפט.
מגלי והבה: בתי המשפט התבטאו – אמר את זה חה"כ מקלב – ואמרו: " האזרח לא אשם, ותפסיקו להביא לנו תלונות והאשמות".
מגלי והבה: עשינו דיון בנושא הפיקוח.
מגלי והבה: היו פה מנהלי אגף הפיקוח של המשרד הראשי ושל מחוז הצפון, והם בשלהם.
מגלי והבה: לא מעניין אותם העיכובים האלה, שאנחנו מדברים עליהם.
מגלי והבה: הם ממשיכים להביא במאסות.
מגלי והבה: אחרי שהתחילו להבין, שמנהלי המחוז מטפלים בסוגיית התכנון והיישוב הולך להוציא תוכנית מתאר, התחילו לחפש אנשים שכבר 20 שנה גרים באותם בתים - יש לי כתובות ושמות – והביאו אותם לדין.
מגלי והבה: כי ככה יכולים להוציא מהם עוד כסף, וככה יכולים להעניש אותם.
מגלי והבה: צווי הריסה מרחפים על ראשם של אותם אנשים על לא עוול בכפם, אלא בעקבות התנהלות גזענית וגסה.
מגלי והבה: אני בדרך כלל שומר על הפה שלי ומכבד את אותם פקידים, שעושים את העבודה שלהם.
מגלי והבה: ברגע שהופכים את זה לתהליך ממוסד, כך שכל שני וחמישי מגישים תלונות נגד אנשים ואנשים נענשים – ויש אנשים שנשפטו, כפי שאמרתי, לשלם 450,000 שקלים - אני כנבחר ציבור לא יכול להסתכל לאותם אנשים בעיניים.
מגלי והבה: מה פשע אותו אדם שבנה, עשה את כל התהליך, אבל למעלה בקצה אין תוכנית מתאר?
מגלי והבה: "הדבר היפה" הוא, שאומרים לו: "לך תהרוס, וגם זה על חשבונך".
מגלי והבה: אגב, עכשיו יש הצעה לשנות את החוק.
מגלי והבה: כרגע יש לנו בעיה של חיבורים לחשמל של אותם כפרים.
מגלי והבה: היום אנחנו מצפים לשמוע תשובה גם בנושא תוכניות המתאר וגם בנושא חיבורי החשמל, אדוני המשנה.
מגלי והבה: אני אומר את זה לממשלה ולא לאזרחים הפשוטים, לא לפקידים שעושים את המוטל עליהם.
מגלי והבה: אני לא מקנא באלכס או באנשים האחרים שעובדים ימים כלילות בשביל לקדם משהו.
מגלי והבה: הוא לא כל יכול כאשר יש בירוקרטיות כאלה.
מגלי והבה: אני מניח, שאותו דבר קורה גם במחוז חיפה ובמקומות אחרים.
מגלי והבה: יש פה בעיה, ואם לא נשים את האצבע על כל הנושא של תוכניות המתאר, הענישה המכוונת וחיבורי החשמל, ואם לא נצא היום עם המלצות, אני אחזור לוועדת השרים ואנחנו נוציא את החוק לפועל.
מגלי והבה: יהיה מאוחר מדי, אם לא נמצא את התשובות כאן.
אמנון כהן: כבוד המשנה, בוועדה הזו אני נתקל מספר פעמים בנושאים בהם אנחנו הופכים את האזרחים בעל כורחם לעבריינים.
אמנון כהן: הוועדה דנה בנושא של רישוי עסקים הרבה מאוד שעות, ואני מודה ומברך את המשרד שהביא את החוק של רישוי עסקים, אבל התקנות לא הגיעו ולכן החוק הוא עקר.
אמנון כהן: מעל 60% עסקים במדינת ישראל עובדים ללא רישיון בגלל שאין את התקנות שאמורות לפתור את הבעיה.
אמנון כהן: כלומר, אנחנו הופכים את האזרחים להיות עבריינים בעל כורחם.
אמנון כהן: אז מתחילה מערכת המשפט: קנסות וכו'.
אמנון כהן: משרד הפנים צריך לתקן את הדברים.
אמנון כהן: זה לא דיון ראשון.
אמנון כהן: גם קודמי בתפקיד, מכובדי דוד אזולאי, קיים מספר דיונים בנושא.
אמנון כהן: זו בעיה אמיתית וכאובה שאין לה פתרון.
אמנון כהן: בכל פעם אני יוצא מתוסכל מדיונים כאלה, ולכן ביקשתי שכבודו יגיע.
אמנון כהן: הפקידות הבכירה שהיתה פה נתנה פתרונות, אבל ברמה שלה.
אמנון כהן: פה צריכה להיות ראייה כוללת, ראייה מערכתית, ראייה של מדיניות: איך אנחנו רואים את המדינה כאשר אנחנו הולכים ומאשרים את תוכניות המתאר.
אמנון כהן: איפה זה תקוע?
אמנון כהן: למה זה תקוע?
אמנון כהן: אנשים צריכים לחיות.
אמנון כהן: אנשים מתרבים, אנשים רוצים לבנות, הולכים לפי כל הכללים, כאשר בקצה ישנה תוכנית מתאר לא מאושרת.
אמנון כהן: המדינה עושה מאמצים.
אמנון כהן: עכשיו מעבירים את החוק.
אמנון כהן: בדיון הבא יש על שולחננו חוק של תכנון ובנייה – חוק רציני והיסטורי.
אמנון כהן: אנחנו נכנסים עכשיו לפרק הרישוי, ואולי שם ניתן את המענה.
אמנון כהן: היום יש פה בעיה כאובה, ואנשים משלמים פה הרבה מאוד כסף בגלל שתוכנית המתאר לא מאושרת.
אמנון כהן: מבחינה תכנונית הם עברו את כל השלבים לפי מה שהמדינה אמרה.
אמנון כהן: איך פותרים את הבעיה הזו?
אמנון כהן: למרות שאנחנו בפגרה ובשבוע שבו חל תשעה באב, שבוע מאוד קשה, החלטנו שהנושא מאוד קשה ואנחנו שמים אותו על שולחנה של הוועדה בדיון הראשון בפגרה.
אמנון כהן: זה מאוד-מאוד חשוב לנו.
אמנון כהן: אנחנו רוצים שתיתן לנו תשובות, פתרונות, אבל לא לפני שנשמע את חה"כ מקלב, שגם הוא בא בשבוע הקשה הזה.
מגלי והבה: תודה רבה לחה"כ מקלב.
מגלי והבה: חברים, אנחנו מייצגים שני מיעוטים.
מגלי והבה: הוא מייצג את החרדים פה.
אמנון כהן: אני לא מייצג מיעוט?
אמנון כהן: אני גם מיעוט.
מגלי והבה: אתם לא מיעוט.
מגלי והבה: אתם חזקים מאוד בממשלה.
מגלי והבה: מאותן בעיות שהוא סובל גם אנחנו סובלים, והוא כל הזמן תומך בנו.
אורי מקלב: אנחנו באמת מציינים את אלה שסובלים במדינת ישראל.
אורי מקלב: אדוני היו"ר, תודה רבה שאתה מקיים את הדיון הזה דווקא בפגרה.
אורי מקלב: זה דווקא מתאים לשבוע שבו חל תשעה באב.
אורי מקלב: אנחנו רואים את חורבנה של מדינת ישראל.
אורי מקלב: במקום לראות את בניינה, לראות דברים שנבנים, אנחנו רואים את הריסותיה וחורבנה ולא את בניין מדינת ישראל, כך שאנשים יוכלו להמשיך ולגור במקומות בהם הם גרים במשך עשרות שנים.
אורי מקלב: הם דור שלישי במקום, ועדיין ההורים והסבים גרים בבתים לא מאושרים, בתים ללא כבישים וללא חיבורים לחשמל.
אורי מקלב: כפי שאמרתי בתחילת דבריי, אנחנו מדברים הרבה על וד"לים, עושים "סופר טנקרים", אבל כאשר רואים את התמונה הזו רואים שזה סופרלטיבים.
אורי מקלב: זה לא אמיתי.
אורי מקלב: לא צריך היום דברים חדשים.
אורי מקלב: חשוב לתכנן גם את זה.
אורי מקלב: הדברים שהיטיב להגדיר אותם חה"כ מגלי והבה, אלה הם דברים נכונים.
אורי מקלב: אני לא מכיר את הבעיות במקומות האלה.
אורי מקלב: אני מכיר מצב בו בכל מקום יש בעיה אחת.
אורי מקלב: כאשר כל הבעיות מתרכזות במקום אחד, הוא באמת היטיב להגדיר זאת.
אורי מקלב: כפי שאמרתי בקריאת ביניים: "לא עכברא גנב אלא חורא גנב".
אורי מקלב: הפירוש: אנחנו הופכים בכוח את האנשים לעבריינים, ואחרי זה עוד מבקשים מהם לשלם על זה בכפל שווי ובקנסות מאוד גדולים.
אורי מקלב: הם צריכים להעשיר ולהחזיק את ועדות התכנון למיניהן.
אורי מקלב: הפתגם אומר: לא העכבר אשם שהוא אכל את הגבינה, אלא שכאשר יש חור העכבר נכנס.
אורי מקלב: אם אתה רוצה להעניש את העכבר, תסתום את החור והוא לא ייכנס.
אורי מקלב: אם אתה לא רוצה שיהיו עברייני בנייה, תיתן להם את האפשרות.
אורי מקלב: אתה אומר, חה"כ מגלי, שהאזרח הפשוט הוא לא חבר כנסת.
אורי מקלב: תאמין לי, שגם אם הוא יהיה חבר כנסת הוא לא יכול לדאוג לחיבור חשמל ולכביש.
אורי מקלב: אנחנו ניסינו לעשות את הדברים האלה.
אורי מקלב: לחבר ביוב, גם לא מצליחים.
אורי מקלב: האזרחים האלה לוקחים אנשים מקצוע, וגם הם מדברים על בירוקרטיה, על קושי מאוד גדול.
אורי מקלב: קובעים תור אחרי כמה חודשים, ועד שאתה מגיע לפקיד נאמר לך: "זה לא מוכן, לא הבאת את זה, תחכה עוד שלושה חודשים".
אורי מקלב: תוכניות אמיתיות אין, ואחרי זה אנחנו מאשימים את האנשים האלה בקנסות מאוד גדולים.
אורי מקלב: אנחנו נגד עבירות בנייה.
אורי מקלב: אף אחד לא בעד.
אורי מקלב: צריכה להיות מדינה מסודרת, אבל כדי שאתה תדרוש את הדברים האלה מהאנשים אתה צריך לתת להם את האפשרות להיות אנשים שומרי חוק.
אורי מקלב: את הייעול הזה שאנחנו רואים במשפטים נגד אזרחים – אנשים נשפטים בקנסות ענקיים עם כפל שווי, עם אי ציות שמכפיל את הקנסות – תשקיעו בעצם קבלת ההיתר.
אמנון כהן: אני מברך את כל אלה שהגיעו מרחוק – מהצפון.
אמנון כהן: חה"כ והבה ביטא את כל הבעיות.
אמנון כהן: אני ביקשתי שהמשנה למנכ"ל גם יעבור על הפרוטוקולים של הדיונים הקודמים של הוועדה.
אמנון כהן: אנחנו רוצים לשמוע את המשנה למנכ"ל משרד הפנים.
אמנון כהן: לאחר מכן ניתן אפשרות להתייחסויות.
אמנון כהן: יכול להיות שיש לו את כל התשובות כבר, ואז נגיד לו: חג שמח, מועדים לשמחה, שייבנה בית המקדש השלישי והכל יהיה בסדר.
שוקי אמרני: תודה ליו"ר על הדברים שנאמרו.
שוקי אמרני: במה שנאמר עד עכשיו בהחלט ישנם שני מרכיבים חשובים: האחד, מדובר בבעיה שמחייבת פתרון.
שוקי אמרני: אין ספק, שמדובר בבעיה מתמשכת של הרבה מאוד זמן, ואנחנו צריכים לתת לה פתרונות.
שוקי אמרני: הדבר השני הוא, שכדי לתת פתרונות אנחנו צריכים לזהות באופן אמיתי ונכון, בצורה ברורה, את הגורמים לבעיה.
שוקי אמרני: לתת פתרונות ולהגיד: "ועדה מחוזית אשמה או משרד הפנים אשם", זה לא משקף את המציאות שאני מכיר.
שוקי אמרני: לקראת הדיון הזה בדקתי את הנתונים של מחוז צפון ומחוז חיפה, ואני בהחלט רואה שהפעילות שנעשית על ידי שני המחוזות היא פעילות מאוד מאסיבית.
שוקי אמרני: יושב כאן משלב, ממונה על מחוז חיפה, ויוסי ברון, ממונה על מחוז צפון, והמתכננים, וככל שיידרש הם יוציאו את המידע והנתונים היותר מפורטים.
שוקי אמרני: כפי שנאמר, כדי לתת פתרונות צריכים לזהות את הבעיה.
שוקי אמרני: אנחנו במשרד הפנים אחראים על מערך התכנון.
שוקי אמרני: כדי שבסופו של יום המערכת הזו של התכנון והבנייה תגיע לאיזושהי שלמות, ישנם שחקנים נוספים בתוך המערכת שלנו אין עליהם שליטה.
שוקי אמרני: נוח מאוד למערכות - לפעמים של אנשים שמבינים יותר או מבינים פחות, או חושבים שמבינים בתחום התכנון - להטיל אשמה על משרד הפנים והוועדה המחוזית.
שוקי אמרני: אל"ף, הוועדה המחוזית לא מקבלת שום אגורה משום בניה, משום פעולה שנעשית: לא קנסות ולא שום דבר.
מגלי והבה: הוועדה המקומית.
שוקי אמרני: הוועדה המקומית, כן.
שוקי אמרני: ועדה מקומית זו ועדה מקומית.
מגלי והבה: הם לא גרים במחוז התושבים.
שוקי אמרני: למשרד הפנים אין שום אינטרס, בשום צורה שהיא, שהאזרח ישלם יותר ושההליכים יתמשכו.
שוקי אמרני: בדיוק להיפך, האינטרס שלנו העליון – וכך אנחנו פועלים – שהרשויות המקומיות יהיו עם תוכניות מתאר, האזרח יקבל את התוכניות שלו הכי מהר, ולשם כך אנחנו פועלים.
שוקי אמרני: אני יכול לומר, שבתכנית העבודה של משרד הפנים לשנה הזאת, לשנה הבאה ולעתיד, זה מהווה אחד אחת המטרות המרכזיות של הפעילות.
שוקי אמרני: אנחנו נמדדים על כך היום בתוכניות העבודה שישנן.
שוקי אמרני: לעצם העניין – צריכים להבין, שכאשר רוצים לאשר תוכנית מסוימת, ולא משנה אם זה בית או כמה מבנים, צריכים לתת מענה למספר נושאים, כדי שבסופו של יום אותם אנשים שיבואו ויבדקו את הבנייה לא יגידו: "איזה אנשים איוולים היו שלא נתנו מענה לתחבורה וישנם פקקים".
שוקי אמרני: אף אחד גם לא רוצה שמערכת הביוב תקרוס.
שוקי אמרני: אף אחד לא רוצה שלא תהיה חנייה במקום.
שוקי אמרני: אף אחד לא רוצה שלא יהיו מבני ציבור במקום, ועוד אלף ואחד דברים.
שוקי אמרני: אנחנו, כוועדות מחוזיות וכמוסדות תכנון, כפופים לחוקי מדינת ישראל.
שוקי אמרני: אם ישנו חוק, שהנושא של הביוב במסגרת תוכנית מתאר ארצית, שקובע כללים מסוימים: "שעד שלא יקרה אל"ף, בי"ת, גימ"ל, אסור לתת היתרי בנייה", זה חוק.
שוקי אמרני: אם ישנה תוכנית מתאר מחוזית או ארצית, על פי חוקי מדינת ישראל זה דבר חקיקה.
שוקי אמרני: אתה לא יכול לחרוג ממנה.
שוקי אמרני: אני לא חושב, שמישהו מצפה שמישהו יחרוג מהוראות החוק כדי לתת מענה לנושאים.
שוקי אמרני: אלה בעיות, שאני אתן לגביהן הצעות איך אפשר להתמודד איתן בצורה כזו או אחרת, במסגרת המגבלות.
שוקי אמרני: ישנם גם נושאים אחרים שחייבים לתת עליהם את הדעת.
שוקי אמרני: יסלח לי כבוד חבר הכנסת, אני ממש לא מקבל את הגישה שלך.
שוקי אמרני: אתה נבחר ציבור, אבל אני לא יכול לקבל אותה כפקיד מדינה.
שוקי אמרני: אני מבקש את סליחתך על כך.
מגלי והבה: השם שלו זה אורי מקלב.
אורי מקלב: תגיד גם אם יש חוק, שבסופו של דבר צריך לקבל ביוב הביתה.
אורי מקלב: זה שיש חוק תכנון ובנייה, אני מבין.
אורי מקלב: האם אין חוק שבן אדם יכול לגור ולהתחבר לביוב?
אורי מקלב: מי צריך לחבר אותו?
אורי מקלב: האם הוא עצמו צריך להתחבר?
שוקי אמרני: אתה נבחר הציבור.
שוקי אמרני: אני עובד מדינה, אני פקיד.
שוקי אמרני: אני כפוף להוראות החוק, ואני לא מוכן בשום אופן לחיות עם מצב, שבגלל שאין למישהו דבר מסוים מאשרים לו לעבור על החוק.
שוקי אמרני: אני לא יכול לקבל מציאות כזו, למרות שקיימת מצוקה – ואני רוצה לגעת בה.
שוקי אמרני: 8 שנים הייתי יו"ר ועדה מחוזית, ונתתי פתרונות לאלפי יחידות דיור, גם כאשר הם נבנו בניגוד לחוק – הלבנה כזו או אחרת עם מצוקה מאוד קשה.
שוקי אמרני: ישנם כללים מסוימים.
שוקי אמרני: כאשר המבנה נבנה במקום מסוים, אנחנו באים ואומרים: "אם היו מגישים תוכנית לבית הזה, ואנחנו היינו מאשרים אותה, לא על קרקע בתולית, וזה היה תואם תוכניות מתאר כאלה ואחרות, אנחנו היינו מאשרים".
שוקי אמרני: אנחנו אומרים: "את ההליכים המשפטיים שמישהו עושה, בית המשפט ימשיך הלאה".
שוקי אמרני: אישרנו בדרך הזו הרבה מאוד יחידות, לפעמים שכונה שלמה.
שוקי אמרני: למשל, בלוד.
שוקי אמרני: אישרנו שם שכונה שלמה, בהתאם לכללים, באישור הפרקליטות והגורמים שישנם.
שוקי אמרני: כלומר, ישנה דרך לעשות.
מגלי והבה: אדוני, האם אתה יכול להתמקד בדוח מצב?
מגלי והבה: אנחנו מוגבלים בזמן, ואנחנו צריכים להתמקד בסוגיות השונות.
מגלי והבה: האם אדוני יכול להציג לנו עכשיו, מה המצב העדכני של 13 הרשויות בנושא תוכניות המתאר שלהן?
מגלי והבה: את הבעיות האחרות אנחנו מכירים.
שוקי אמרני: מכירים את הבעיות, אבל חשוב להדגיש אותן כיוון שנאמרים כאן דברים וחשוב להעמיד דברים על דיוקם.
שוקי אמרני: מבחינת המערכת אצלנו, אני רוצה לציין עוד דבר אחד בסוגיה הזו.
שוקי אמרני: נכון, כפי שצוין על ידך, שיש מחסור בכוח אדם, ועל כך אנחנו פועלים כדי לקבל מענה.
שוקי אמרני: לגבי תוכניות מתאר – אני רוצה לגעת בעוד נקודה אחת שיוצרת בעיה וצריכים לגעת בה.
שוקי אמרני: אי אפשר להתעלם ממנה.
שוקי אמרני: ישנם מאפיינים ייחודיים במגזר הדרוזי, בכל מה שקשור לבעלות על קרקע פרטית, שמקשים מאוד על היכולת לתת פתרונות.
שוקי אמרני: לא תמיד אנחנו מסוגלים להגיע לתוכניות מתאר, גם כאשר המשרד שלנו מממן את תוכניות המתאר האלה.
שוקי אמרני: ישנו קושי גדול בתחום הזה.
שוקי אמרני: גם בנושאי הגובה יש בעיה מסוימת.
שוקי אמרני: אני באופן אישי לא מבין למה בכל מקום אפשר לבנות לגובה, ובמקומות מסוימים במדינת ישראל צריך שטח של דונם-דונם וחצי לבית אחד.
שוקי אמרני: אין לנו מספיק שטח במדינה הקטנה הזו, ולא יכולה להיות מציאות כזו.
שוקי אמרני: כאשר בונים בנייה לגובה, במקום אחד על שלושה דונם אפשר לבנות מאות-אלפי יחידות דיור, כאשר במקום אחר זה בית אחד.
שוקי אמרני: זו מצוקה, וצריך לחשוב אולי צריך גם לשנות את התרבות, ולא רק שהמדינה צריכה לתת פתרונות.
מגלי והבה: בוא תתמקד בתוכניות המתאר.
מגלי והבה: שאלנו שאלה.
מגלי והבה: תגיד לנו איפה זה עומד.
מגלי והבה: לא באנו לפתור כאן היום את בעיות התכנון של מדינת ישראל.
שוקי אמרני: אנחנו לא מתחמקים.
שוקי אמרני: אנחנו רוצים לתת פתרונות.
שוקי אמרני: בנוגע לביוב – אין צל של ספק, שיש צורך לעשות חשיבה מחודשת בשביל לתת כסף לפתרונות בנושא ביוב.
שוקי אמרני: מוסדות התכנון לא יכולים לעבור על החוק כדי לאשר את זה.
שוקי אמרני: אי אפשר לתת היתר בנייה, כי זה נוגד את החוק.
שוקי אמרני: מאחר וישנם מקומות מסוימים שפתרונות ביוב עולים עשרות מיליוני שקלים והכסף הזה לא קיים בשום מקום אחר, יכול להיות שאפשר להקצות קופה מסוימת: הלוואת גישור או פעולה אחרת כדי לתת פתרון.
שוקי אמרני: זה פתרון אמיתי.
שוקי אמרני: אם נמשיך להאשים את משרד הפנים, לא נגיע לשום מקום.
אמנון כהן: כלומר, אי אישור תוכנית מתאר נובע בגלל שיש בעיות ביוב, כאשר אין מי שיתקצב זאת.
שוקי אמרני: בהחלט.
קריאה: זה חלק קטן מהבעיה.
שוקי אמרני: אני בא ממקום של לתת פתרונות, אבל אי אפשר להמשיך עם האשמות האלה שאיתן לא נגיע לשום מקום.
אמנון כהן: אי אפשר שנקיים דיון ועוד דיון, וכל פעם נגיע לאותן תשובות: "לא רוצים לעבור על החוק".
אמנון כהן: אנחנו רוצים פתרון כזה: שתהיה להם תוכנית מתאר.
אמנון כהן: אנחנו צריכים לכוון את הדיון.
אמנון כהן: גם אם נעשה עוד 10 דיונים, זה לא משנה.
אמנון כהן: הפתרון צריך להיות כזה, שבקצה תהיה להם תוכנית מתאר שתגיד מה מותר ומה אסור.
אמנון כהן: מי שכבר בנה לפי תהליכים, יהיה פטור.
אמנון כהן: אם הוא לא בנה לפי תוכנית, אנחנו מכירים את העבירות שלו והוא ישלם.
אמנון כהן: אם הוא בנה, הכל בסדר.
אמנון כהן: אתה עכשיו אומר לי שיש כמה בעיות: בעיה אחת, היא שאין ביוב ואין מי שיתקצב את זה.
אמנון כהן: מהי הבעיה השנייה?
שוקי אמרני: בעיה שנייה היא הנושא של הבנייה הבלתי חוקית.
שוקי אמרני: במרבית הרשויות המקומיות מבקשים לכלול בתוכנית המתאר בנייה בלתי חוקית, שהיא מחוץ לקו הכחול.
שוקי אמרני: זה לא בסמכות משרד הפנים.
שוקי אמרני: כלומר, יו"ר הוועדה המחוזית יכול 600 פעם לשבת ולהגיד: "אני רוצה".
שוקי אמרני: לרצון שלו אין שום משמעות.
שוקי אמרני: הוא יושב בוועדה, אבל מסביבו יושבים 17 אנשים אחרים בוועדה.
שוקי אמרני: זה שפונים למשרד הפנים זה בסדר, אבל בוועדה הזו יושבים גם נציגים של משרדים אחרים והם לא מאשרים.
שוקי אמרני: יושב שם נציג שר המשפטים, ולא מעלה על הדעת שתאשר בכלל דבר כזה.
שוקי אמרני: מה מצפים מאותו יו"ר ועדה מחוזית שיעשה באותו רגע?
שוקי אמרני: הייתי 8 שנים יו"ר ועדה מחוזית.
שוקי אמרני: אני מכיר את זה לפנים ולפני.
שוקי אמרני: אני בא ממקום, שאני באמת רוצה למצוא פתרון.
אמנון כהן: מה קורה מבחינה מערכתית?
אמנון כהן: אמרת לי שיש בעיות ביוב ואין מי שיתקצב.
אמנון כהן: איזו עוד בעיה מערכתית יש, שאני צריך לטפל בה מול משרדי ממשלה, מול שר הפנים ומשרד האוצר?
אמנון כהן: בעיית ביוב – הבנתי.
אמנון כהן: אתה אומר: יש תוכניות, אבל זה עולה כסף.
אמנון כהן: כל עוד אני לא אקבל אישור שבעיית הביוב נפתרה, אני לא יכול לתת היתר.
אמנון כהן: איזו עוד בעיה מערכתית יש?
שוקי אמרני: בנייה בלתי חוקית.
שוקי אמרני: כאן משרד המשפטים יכול לבוא ולהגיד את דעתו בנושא.
קריאה: אבל למה יש בנייה בלתי חוקית?
אמנון כהן: אם כל אחד יתפרץ, לא יהיה דיון.
אמנון כהן: תן לי ללמוד לטובת העניין.
אמנון כהן: אתם רוצים, כל אחד ידבר ונלך הביתה.
אמנון כהן: אתה תגיד למה אין זה, הוא יגיד למה אין זה, ונגמור את הישיבה.
אמנון כהן: בעיה אחת ביוב, בעיית שנייה בנייה בלתי חוקית.
אמנון כהן: כתוצאה מזה שאתה לא אישרת תוכנית מתאר ארצית, הם בונים.
קריאה: לא הוגשו תוכניות.
קריאה: המוסדות לא הכינו תוכניות בכלל.
שוקי אמרני: בעיה מערכתית נוספת היא כל מה שקשור לבנייה לגובה.
שוקי אמרני: הוועדה המחוזית מאשרת במקום מסוים 300 יחידות דיור.
שוקי אמרני: בעוד שהצפיפות במדינת ישראל היא 5.6-7, שם זה 1.2.
מגלי והבה: אבל עדיין לא הגענו לבעיה הזו.
שוקי אמרני: בוא תקבל סקירה מהממונים על המחוזות, על תוכניות המתאר.
שוקי אמרני: הכנו את זה.
קריאה: בוא תשמע אותנו.
קריאה: עוד 20 שנה לא יהיה שום דבר.
קריאה: סג'ור ג'בר חמוד: אתה שומע אי דיוקים.
קריאה: אתה שומע פה זיוף וגזענות.
אמנון כהן: אתה לא תדבר ככה בוועדה.
אמנון כהן: אתה תשב בחוץ.
ג'בר חמוד: - - -
שוקי אמרני: אתה לא הבנת בכלל.
שוקי אמרני: אני אמרתי, שצריך להשקיע כסף.
שוקי אמרני: על מה אתה מדבר בכלל?
שוקי אמרני: אני אומר לך שהמדינה צריכה להשקיע כסף.
ג'בר חמוד: אף אחד לא ישלוט במצב.
קריאה: האם אתה נותן פרס שאתה יוצא?
קריאה: אתה ראש מועצה.
קריאה: בוא תשב.
שוקי אמרני: אני מסביר שהמדינה צריכה להשקיע כסף, והוא חושב שלא צריך לעשות את זה.
שוקי אמרני: אני דיברתי בעברית.
אמנון כהן: מה הנקודה השלישית?
שוקי אמרני: הבנייה לגובה היא סוגיה לטווח רחוק.
שוקי אמרני: אני נותן כאן פתרונות לעכשיו, ולא לעוד 20 שנה.
שוקי אמרני: אני אומר: להשקיע כסף.
שוקי אמרני: אני אומר שהמדינה תשים כסף – עשרות מיליוני שקלים – כדי לפתור בעיית ביוב .
שוקי אמרני: זה משהו שיאפשר לנו לעשות תוכניות מתאר.
אמנון כהן: איפה זה עלה לדיון על ידי המשרד או המחוזות, והוגש לשר על מנת שיביא לממשלה?
אמנון כהן: תגיד על כמה כסף מדובר בנוגע לביוב.
שוקי אמרני: ישנם כאן שני ממונים על המחוזות, וכדאי שכל אחד מהם ידבר.
אמנון כהן: המשרד לא הביא את זה לממשלה.
שוקי אמרני: הכנו לישיבה הזו סטאטוס של כל תוכניות המתאר לגבי כל היישובים, אחד לאחד, איפה זה עומד ואיך אפשר לפתור את הבעיה.
מגלי והבה: יצא ראש מועצת סג'ור, שהוא גר חצי קילומטר מכרמיאל, ושם יש ביוב, תוכניות מתאר, בנייה לגובה ופתרונות אחרים, ואתה אומר לו: חכה עוד 60 שנה ואולי יגיע אל הלול של סג'ור.
שוקי אמרני: אני לא זוכר שאמרתי 60 שנה.
שוקי אמרני: תשים שבוע הבא את הכסף.
מגלי והבה: את כל הבעיות של משרדי הממשלה האחרים אתה מנסה לקפל ולהגיד: הם אחראים.
מגלי והבה: בוא נהיה על הקרקע.
מגלי והבה: כרגע הבעיה שלנו היא לא בנייה לגובה.
מגלי והבה: הבעיה שלנו היא לא פתרון קצה בביוב.
מגלי והבה: הבעיה שלנו, היא שאין לנו תוכניות מאושרות כדי שהאזרח יוכל לבנות.
שוקי אמרני: משלי, בוא נתחיל עם הסקירה של תוכניות המתאר:
שוקי אמרני: כל יישוב מה סטאטוס תוכנית המתאר, ומה נעשה.
ווג'יא כיוף: תשמעו אותנו קודם.
אמנון כהן: אני בשעה 11:30 מסכם את הדיון הזה.
אמנון כהן: מה שאתם רוצים, אני עושה.
אמנון כהן: אתם רוצים לשמוע מה קורה, או שאתם רוצים לדבר?
אמנון כהן: חה"כ מגלי, אתה מנהל את הדיון עכשיו.
מגלי והבה: אני אנהל את הדיון.
אמנון כהן: אני לא רוצה שאף אחד ייפגע.
אמנון כהן: אני רוצה לפתור את הבעיה.
מגלי והבה: אדוני המשנה למנכ"ל, אנחנו דנו בבעיות האלה שאתה מדבר עליהן.
מגלי והבה: אלה בעיות הכוללות את כל מדינת ישראל.
מגלי והבה: אנחנו רוצים להתמקד כרגע בבעיות הספציפיות ובפתרונות.
מגלי והבה: עכשיו כל אזרחי ישראל צופים בנו, ושומעים שאתה מחזיר את הכדור לאזרחים.
שוקי אמרני: אני לא מחזיר את הכדור לאזרחים.
מגלי והבה: אני לא רוצה להיכנס לוויכוח על זה.
מגלי והבה: אני מציע שני דברים: בוא נשמע את יו"ר הפורום ואחד מראשי הרשויות.
קריאה: יש הצעת פתרון.
מגלי והבה: בוא נשמע את הבעיה הכללית של כל הרשויות מיו"ר הפורום.
אמנון כהן: קודם כל ביקש הנציג מעוספיא לדבר.
מגלי והבה: אתה מדבר על הצעה מקומית.
ווג'יא כיוף: אדוני היו"ר, אני חושב שכל הבעיות אותו דבר ורק השמות משתנים בכל הכפרים.
ווג'יא כיוף: יש בעיות גדולות: בעוספיא הביוב עולה 80,000,000 שקלים, ואין למשרד הפנים.
ווג'יא כיוף: עד עכשיו הטיפול על ידי המשרדים הממשלתיים ביישובים שלנו היה כך: הניתוח הצליח והחולה מת.
ווג'יא כיוף: אני פניתי למשה שחר, שטיפל בבעיה.
ווג'יא כיוף: הוא אמר: "מדינת ישראל, ממשלת ישראל, כנסת ישראל, מינתה ועדת מרקוביץ".
ווג'יא כיוף: הוועדה הזו באה ובדקה את כל היישובים, וחילקה אותם לשלושה חלקים.
ווג'יא כיוף: אני מקריא ממה שאמר משה שחר: "אחרי פרסום מסקנות ועדת מרקוביץ על הבנייה במגזר הערבי והדרוזי, נקבע כי קרוב ל-10,000 יחידות דיור נצבעו בלבן.
ווג'יא כיוף: משמע, הם הוקמו על שטחי קרקע המיועדים לבנייה למגורים, אך טרם אושרו על ידי רשויות התכנון.
ווג'יא כיוף: קרוב ל-4,000 יחידות דיור נצבעו באפור.
ווג'יא כיוף: המשמעות היא, שהקרקע עליה נבנו הבתים לא הוגדרה כמיועדת למגורים, אך היא אינה מיועדת לתכנון לצורכי בניין, כביש או דומה לו.
ווג'יא כיוף: 1,400 יחידות דיור נצבעו בשחור, מאחר והבתים נבנו על שטחים שיועדו למטרות ציבוריות".
ווג'יא כיוף: הרי כל הבתים שנבנו כאן הם בתים על אדמות המיועדות למגורים עתידיים.
ווג'יא כיוף: מה חסר?
ווג'יא כיוף: התכנון.
ווג'יא כיוף: חברת חשמל מצאה פתרון.
ווג'יא כיוף: היא אומרת: לכל בית שנמצא בתכנון ניתן טופס 2 להתחבר לחשמל.
ווג'יא כיוף: אחרי שמסיימים את התכנון, ראש המועצה אומר: סיימנו את התכנון, ונותנים לו טופס אכלוס, טופס 4.
ווג'יא כיוף: מה הבעיה?
ווג'יא כיוף: זה נעשה ל-30,000 בתים בישראל.
ווג'יא כיוף: למה עכשיו נהפכים להיות חכמולוגים?
ווג'יא כיוף: בוא ניקח את הנייר הזה.
ווג'יא כיוף: אנחנו לא רוצים מעבר לזה.
ווג'יא כיוף: אני אומר לך: ראשי הרשויות כאן מוכנים לקבל את הנייר הזה.
ווג'יא כיוף: זה יזרז את התכנון, וזה יביא ללגליזציה של כל הבתים.
ווג'יא כיוף: אי אפשר לבנות לנו מתווה של עבריינים.
ווג'יא כיוף: המתווה הקיים הוא מתווה בו לוקחים בחור שיצא מצנחנים והופכים אותו לעבריין בסוף.